Pensioene is 'heilige geld' | Maroela Media
Solidariteit het die uitsprake rakende pensioenfondse en voorgeskrewe bates van die minister van finansies, Tito Mboweni, en sy eweknie by die departement van openbare ondernemings, Gordhan Pravin, ten sterkste veroordeel.
Albei minister het vroeër aangedui dat hulle te vinde is vir 'n plan waar pensioengeld gebruik word om sukkelende staatsinstellings te befonds. Mboweni het selfs voorgestel dat private pensioene ook gebruik moet word en nie net die staatspensioenfonds nie.
"Sulke uitsprake van 'n regeringsamptenaar is net roekeloos. Dit veroorsaak paniek onder alle werkers wat nie gaan toekyk hoe hulle spaargeld in wanbestuurde staatsinstellings gegooi word nie. Daar is geen verantwoordbaarheid nie en die maklike opsie is nou pensioene, " het dr. Dirk Hermann, bestuurshoof van Solidariteit, Vrydag gesê.
"Pensioengeld is heilige geld: Dit is 'n leeftyd se spaargeld. As jy hierdie geld plunder, steel jy iemand se oudag. Dit is moreel verkeerd en ons sal dit met alles in ons beveg."
Die vakverbond Cosatu het aanvanklik voorgestel dat die staatspensioenfonds gebruik word om Eskom se skuldlas te verlig. Solidariteit sê Mboweni se voorstel dat alle pensioene, eerder as net die staatspensioenfonds, hiervoor gebruik moet word, is niks anders as voorgeskrewe bates soos destyds deur die apartheidsregering toegepas nie.
"Indien die regering wil hê pensioenfondse moet in staatsinstellings belê, is die oplossing eenvoudig: Maak staatsinstellings aantreklike beleggings. Dan sal mense toustaan om te belê en hoef jy hulle nie met wetgewing te dwing nie," sê Hermann.
"Alhoewel pensioenkaping 'n groot bekommernis is, was daar nog niks tasbaar van die regering nie. Daar word net roekelose uitsprake gemaak, maar dit word nooit aan enige plan verbind nie. Dit dui op 'n regering wat desperaat hoop ons hou op weerstand bied dat hulle kan toeslaan.
"Ons durf nie gaan lê nie. Ongelukkig vir hulle is Solidariteit vlugvoetig in ons strategie om pensioenkaping te bestry. Ons het onsself vierkantig tussen die regering en jou spaargeld geposisioneer en ons gaan nêrens nie," sê Hermann.
Solidariteit hou Dinsdag 'n blitsseminaar waar 'n bespreking sal wees oor wat die regering mag doen en hoe so 'n plan gestuit kan word.
"Ons kan nie toelaat dat die ANC ons toekoms steel om vir hulle verlede te betaal nie. Ons kan ook nie toelaat dat Suid-Afrika die pad van Zimbabwe stap solank ons bestaan nie," sê Hermann.
Genade? Hou die mense se vermeeltelheid net nie op nie?
Mooi so Dirk Herman en baie baie dankie! Weet iemand dalk waar Dirk uithang? Ek sal graag vir dai man n Bell's wil koop!!!
Solidariteit het ons volle ondersteuning. Ek sal nie verantwoordelik gehou word om wanbestuur en plunderaars se skuld te help delg nie.
Die spul is geld-bedot en hulle gulsigheid kan net eenvoudig nie versadig word nie. Die spul sal eers ophou die die dag as daar NIKS in Suid Afrika oor is om te plunder nie.